陸遜
評價

孙权：「此诚长者之事，顾人不能为耳。」（《三國志·吳書·陸遜傳第十三》）「公瑾雄烈，胆略兼人，遂破孟德，开拓荆州，邈焉难继，君今继之。」（《三國志·吳書·周瑜魯肅呂蒙傳》）、「昔伊尹隆汤，吕尚翼周，内外之任，君实兼之。」「孤与君分义特异，荣戚实同，来表云不敢随众容身苟免，此实甘心所望於君也。」（《三國志·吳書·吳主傳》）、「伯言常长於计校，恐此一事小短也。」
吕蒙：「陸遜意思深长，才堪负重，观其规虑，终可大任。而未有遠名，非羽所忌，無復是過。」（《三國志·吳書·陸遜傳第十三》）
陳壽：「劉備天下稱雄，一世所憚，陸遜春秋方壯，威名未著，摧而克之，罔不如志。予既奇遜之謀略，又嘆權之識才，所以濟大事也。及遜忠誠懇至，憂國亡身，庶几社稷之臣矣。抗貞亮籌干，鹹有父風，奕世載美，具體而微，可謂克構者哉！」（《三國志·吳書·陸遜傳第十三》）「逊虽身在外，乃心於国。」（《三國志·吳書·陸遜傳》）「邵字孝则，博览书传，好乐人伦。少与舅陆绩齐名，而陸遜、张敦、卜静等皆亚焉。」（《三國志·吳書·張顧諸葛步傳》）「权嘉逊功德，欲殊显之，虽为上将军列侯，犹欲令历本州举命，乃使扬州牧吕范就辟别驾从事，举茂才。」（《三國志·吳書》）
刘备：「吾乃为逊所折辱，岂非天邪！」
賈詡：「孫權識虛實，陸議見兵勢。」（《三國志·魏書·賈詡傳》）
孙桓：「前实怨不见救，定至今日，乃知调度自有方耳。」（《三國志·吳書·陸遜傳》）
诸葛瑾：「伯言多智略，其当有以。」（《三國志·吳書·陸遜傳》）
孙登：「陸遜忠勤於时，出身忧国，謇謇在公，有匪躬之节。」（《三國志·吳書·吴书五子传》）
曹丕：「彼有人焉，未可图也。」（《三國志·吳書·吳主傳》）
步騭：「丞相顾雍、上大将军陸遜、太常潘濬，忧深责重，志在谒诚，夙夜兢兢，寝食不宁，念欲安国利民，建久长之计，可谓心膂股肱，社稷之臣矣。」（《三國志·吳書·張顧諸葛步傳》）
傅玄：「及权继其业，有张子布以为腹心，有陆议、诸葛瑾、步骘以为股肱，有吕范、朱然以为爪牙，分任授职，乘间伺隙，兵不妄动，故战少败而江南安。」
徐众评：「雍不以吕壹见毁之故，而和颜悦色，诚长者矣。然开引其意，问所欲道，此非也。壹奸险乱法，毁伤忠贤，吴国寒心，自太子登、陸遜已下，切谏不能得，是以潘濬欲因会手剑之，以除国患，疾恶忠主，义形於色，而今乃发起令言。若壹称枉邪，不申理，则非录狱本旨；若承辞而奏之，吴主傥以敬丞相所言，而复原宥，伯言、承明不当悲慨哉！」（《三國志·吳書·張顧諸葛步傳》）
陆机：「我大皇帝，以奇踪袭於逸轨，叡心发乎令图，从政咨於故实，播宪稽乎遗风，而加之以笃固，申之以节俭，畴咨俊茂，好谋善断，东帛旅於丘园，旌命交于涂巷。故豪彦寻声而响臻，志士希光而影骛，异人辐輳，猛士如林。於是张昭为师傅，周瑜、陆公、鲁肃、吕蒙之畴入为腹心，出作股肱。」；「汉王亦冯帝王之号，率巴、汉之民，乘危骋变，结垒千里，志报关羽之败，图收湘西之地。而我陆公亦挫之西陵，覆师败绩，困而后济，绝命永安。续以灞须之寇，临川摧锐，蓬笼之战，孑轮不反。由是二邦之将，丧气摧锋，势衄财匮，而吴藐然坐乘其弊，故魏人请好，汉氏乞盟，遂跻天号，鼎峙而立。西屠庸蜀之郊，北裂淮汉之涘，东苞百越之地，南括群蛮之表。於是讲八代之礼，蒐三王之乐，告类上帝，拱揖群后。虎臣毅卒，循江而守，长戟劲铩，望飙而奋。庶尹尽规於上，四民展业于下，化协殊裔，风衍遐圻。乃俾一介行人，抚巡外域，臣象逸骏，扰於外闲，明珠玮宝，辉於内府，珍瑰重迹而至，奇玩应响而赴，輶轩骋於南荒，冲輣息於朔野，齐民免干戈之患，戎马无晨服之虞，而帝业固矣。」；「吴蜀脣齿之国，蜀灭则吴亡，理则然矣，夫蜀盖籓援之与国，而非吴人之存亡也。何则？其郊境之接，重山积险，陆无长毂之径；川阨流迅，水有惊波之艰。虽有锐师百万，启行不过千夫；轴舻千里，前驱不过百舰。故刘氏之伐，陆公喻之长蛇，其势然也。」（《辯亡論》）
桓温：「东都郊庙日将曛，江左英风最出群。吴将雄韬重运火，汉皇骁骑枉屯云。两州似共龙盘国，一世原尊鸟喙君。家德幸传羊陆话，厥孙华彩续氤氲。」（《王臣八章》之三）
裴松之：「逊虑孙权以退，魏得专力於己，既能张拓形势，使敌不敢犯，方舟顺流，无复怵惕矣，何为复潜遣诸将，奄袭小县，致令市人骇奔，自相伤害？俘馘千人，未足损魏，徒使无辜之民横罹荼酷，与诸葛渭滨之师，何其殊哉！用兵之道既违，失律之凶宜应，其祚无三世，及孙而灭，岂此之馀殃哉！」
袁宏：「伯言蹇蹇，以道佐世，出能勤功，入能献替。谋宁社稷，解纷挫锐，正以招疑，忠而获戾。」（《三国名臣序赞》）
萧子显：「柳世隆势居中夏，年浅位轻，首抗全师，孤城挑攻，临埤授策，曾无汗马，勍寇乖沮，力屈于高墉，乱辙争先，降奔郢路，陸遜之破玄德，不是过也。」
许嵩：「性忠梗，出言无私，立朝肃如也。」「为人素俭知足。」（《建康实录·卷二》）
王维：「夜火人归富春郭，秋风鹤唳石头城。周郎陆弟为俦侣，对舞前溪歌白纻。」
高适：「隐隐摧锋势，光光弄印荣。鲁连真义士，陸遜岂书生。」
刘禹锡：「三千三百西江水，自古如今要路津。月夜歌谣有渔父，风天气色属商人。沙村好处多逢寺，山叶红时觉胜春。行到南朝征战地，古来名将尽为神。」
项安世：「周瑜方奏凯，陸遜遂成名。一觉华胥梦，千年战国情。」
苏辙：「陸遜之于孙权，高颎之于隋文，言听计从，致君于五伯矣。」（《苕溪渔隐丛话·东坡五》）
苏辙：「至于长洲之滨，故城之墟，曹孟德、孙仲谋之所睥睨，周瑜、陸遜之所骋骛，其流风遗迹，亦足以称快世俗。」（《黄州快哉亭记》）
张耒：「周瑜陸遜久寂寞，千年北客嘲吴语。莫徒彩笔云锦张，要是宝剑蛟龙舞。」（次韵答天启）
洪迈：「孙吴奄有江左，亢衡中州，固本于策、权之雄略，然一时英杰，如周瑜、鲁肃、吕蒙、陸遜四人者，真所谓社稷心膂，与国为存亡之臣也。」
陈亮：「又二百余年，遂为三国交据之地，诸葛亮由此起辅先主，荆楚之士从之如云，而汉氏赖以复存于蜀；周瑜、鲁肃、吕蒙、陸遜、陆抗、邓艾、羊祜皆以其地显名。」
林光朝：「当时称之为长才无或异辞者，吴有周瑜、鲁肃、吕蒙、陸遜，蜀有诸葛孔明，是皆一方隽才也。」（《艾轩集·卷四》）
萧常：「逊工于制胜，而谬于谋国；知袭关羽以取荆州，而不知佐汉以定中原，才有余而知不足故也。」（《萧氏续后汉书》）
郝经：「云长万人之敌而吕蒙袭取，昭烈一世之雄而陸遜摧破，汉之义师不复东征，祗保梁益，吴遂蹈跨荆扬。操不可图，丕乃禅代，曹氏遂有中国，而天下三分，殆非人谋，亦天意也。蒙好谋能断，军旅之间，折节问学，终于文武备足，有国士之风。逊一旦为大帅，能昭果毅，使诸将听服，独当一面，遂成隽功。非有过人之材能若是乎？至于忠诚恳至，忧国忘身，庶几社稷之臣。逊死而蒙嗣遂废，贻祸于后，防责赍恨，不瞑九泉，权真负逊也哉！”“子明识断，骎骎遒敏，学问略奇，足继公瑾。伯言静鸷，却敌安疆，虎卧国门，威深大江。」（《续后汉书》）
陈元靓：「伯言佐吴，功名光代。作相江东，护军关外。 出入殿门，曾张御盖。今遇圣朝，图形斯在。」（《事林广记·后集·卷四》）
任昂：「蜀祀秦守李冰，附以汉守文翁、宋守张咏。密县祀太傅卓茂。钧州祀丞相黄霸。彭泽祀丞相狄仁杰，皆遗爱在民。李龙迁祀于隆州，谢夷甫祀于福州，皆为民捍患。吴丞相陸遜以劳定国，宜祀于吴，以子抗、从子凯配。元总管李黼立祀江州，元帅余阙立庙安庆，皆以死勤事。从阙守皖，佥家殉义者，有万户李宗可，宜配享阙庙。」
冯梦龙：「陸遜多沉虑，筹无不中。」「长者之言。」
王义山：「某仰惟某官学通六艺，忠贯三精，其谋略则荀攸、贾诩之密，其经济则周瑜、鲁肃之英，其吟啸则谢安、庾亮之雅，其牧御则羊祜、陸遜之仁。」（《稼村类稿》）
罗贯中：「坐帐谈兵按六韬，安排香饵钓鲸鳌。三分自是多英俊，又显江南陸遜高。」「陸遜运良筹，能分吴国忧。挥毫关将堕，焚铠蜀王羞。功业昭千载，声名播九州。至今巫峡地，草木尚添愁。」「持矛举火破连营，玄德穷奔白帝城。一旦威名惊蜀魏，吴王宁不敬书生。」（《三國演義》）
王世贞：「陆伯言一少年书生，受脤而据诸将之上，挥麈扬策，破天下之所惮服以为英雄。如昭烈者，若拉枯朽。然后胜北兵、奠南服、国无亡镞、算不遗筹、其孔明之流亚欤。」（《王弇州崇论卷之四》）
陈子龙：「自汉以后，文武渐分，然犹有虞诩、诸葛亮、周瑜、陸遜、司马懿、羊祜、杜预、温峤、谢玄、韦睿、崔浩、李靖、裴行俭、郭元振、裴度、李德裕、韩琦、李纲、虞允文之徒奋策儒素建功阃外，为时宗臣。彼岂必有抟虎之力，射雕之技哉？不过深明古今之事，能决机宜之便耳。」（《安雅堂稿·卷四》）
《通鉴辑览》：「孙吴人才，周瑜而后，当推陸遜。白围之战，持以镇静，实不可及。若瑾之举措惊皇，适足偾事耳。」（《钦定四库全书荟要》）
成海應：「陸遜猇亭之績, 殆周瑜之於赤壁也. 憑荊州上流之勢而臨之, 三吳將淪矣. 是以悉力防禦, 卒能克之, 然吳魏方劃江而守之. 魏不能越江而取吳, 吳不能越江而取魏者, 諒彼材有所限, 只可相保境而已, 不可以進取也. 伯言身兼將相之任, 其指陳於其君者, 皆任賢去讒, 安固國本諸事, 卒以此憤恚致命, 可謂有忠貞之節, 不徒一將之材也.」（『硏經齋全集續集』 10冊, 史論, 陸遜）